-Հրատարակիչը եւ տպագրողը Ոսկան Երեւանցի Վարդապետն է, որ մեր մեծագոյն երախտաւորներէն է: Ոսկան Վարդապետ ջանաց Հայոց Կանոնական գիրքերու (այսինքն՝ պաշտօնանապէս ընդունուած Աստուածաշունչի գիրքերու հաւաքածոյին) աւանդական ընտրութիւնը յարգել, իր բնագիրը Կիլիկեան ձեռագրի մը վրայ հիմնելով (որ 1295-ին Հեթում Թագաւորի համար ընդօրինակուած էր, եւ ցայսօր պահպանուած է). այնուհանդերձ՝ որոշ Արեւմտեան ազդեցութիւններ նշմարելի են: Զոր օրինակ՝ Ոսկան Վարդապետ Լատինական Վուլգատայէն որոշ մասեր ներմուծեց իր հրատարակութեան մէջ, որոնք այլապէս Հայ Կանոնին մաս չէին կազմեր: Հատորը նոյնպէս Ս. Յերոնիմոսի ներածականները կը պարունակէ: Մասնաւոր ուշադրութեան արժանի են փորագիր փայտէ նկարները, զորս Ոսկան Վարդապետ Հոլանդական «Ոսկեդարի» նշանաւոր արուեստագէտ՝ Christoffel van Sichem II-էն գնեց (եւ որուն առաջնատառերը երբեմն կարելի է տեսնել): Նկարներէն ոմանք արդէն իսկ Հոլանդական հրատարակութեանց մէջ լոյս տեսած էին – զոր օրինակ՝ 1657-ին Antwerp քաղաք լոյս տեսած Աստուածաշունչին մէջ (որմէ, սակայն, դժբախտաբար, օրինակ մը չկայ Չեխիոյ մէջ):